**Informasjon fra styret, november 2020**

**Takk for et fint årsmøte til alle som var der. Gode debatter og god stemning, men dessverre helt uten servering og småprat - for å holde oss til smittevernanbefalingene. Protokoll/referat er sendt ut på epost til alle – rop ut om du ikke har fått!**

* Det nye styret har hatt sitt første møte, det foregikk heldigitalt, og der ønsket vi velkommen til Torgrim Moseby som ny nestleder og Bodil Rimstad som nytt styremedlem. Vi har møter en gang i måneden utenfor sesongen, annenhver uke når kolonihagesesongen starter opp. Vi leser alltid epost, men postkassa på Felleshuset er lukket for vinteren.
* Styret begynner nokså raskt å se på komiteene og medlemmene der. Det blir trolig ikke de store forandringene, men noen blir hvert år flyttet litt på. Har du *lyst* til å prøve deg i en annen komite, send oss en epost - så ser vi hva vi får til. Pliktarbeidet i komiteen er minst 10 timer hver sesong.
* En annen del av pliktarbeidet har vært å vaske toaletthusene, én uke annet hvert år. Det slutter vi med fra neste sesong, og overfører heller de timene til pliktarbeid når kvistbilen kommer. “Alle” har vært veldig fornøyd med årets system rundt hageavfallet, men det har vært vanskelig å få nok folk til å stille opp, derfor forsøker vi dette. Forhåpentligvis kan vi åpne Cafe Utsikten igjen neste år, da blir det noen plikttimer for alle der også.
* For de som ikke har toalett på hytta, fortsetter vi en ordning omtrent som i år med egne nøkler og egen vaskeliste. Vaskerommene må rengjøres etter hvert besøk.
* Ordensrundene som blir gjennomført to ganger i løpet av sesongen har tradisjonelt sett mest på hekkehøyder og generell orden på parsellen. Neste år ønsker vi også å se mer på vedlikehold av selve hytta. Det er svært viktig at hyttene ikke står og forfaller, men holdes i skikkelig stand.
* Fellessøknaden om igangsettingstillatelser (IG) har omsider havnet på Plan- og bygningsetaten(PBE)s bord i Oslo kommune. Det er avklart at alle som kobler seg på kloakken må ha en slik IG (- samt en FU fra VAV først). Det var ingen her i kolonihagen klar over, derfor er det nå søkt om dette for en rekke hytter som allerede har koblet seg på den nye kloakkinfrastrukturen (fra ca 2016). Kommunale søknader koster penger: Derfor kommer PBE fortløpende til å sende ut fakturaer med et gebyr på ca 8.600 kroner til de hyttene dette gjelder. For de av dere som ikke har søkt om og/eller betalt tilknytningsavgift til Vann- og avløpsetaten (VAV) (nesten 31.000 kr) må dette også gjøres. Det kommer en egen epost med mer informasjon om dette.

**Hilsen fra Kolbjørn, Torgrim, Mona, Cornelis, Rikke, Bodil, Rune og Trine**